En dansk jægersoldat er omkommet under en træningsøvelse i USA. Ulykken er sket i forbindelse med et træningsspring.

Det oplyser Forsvaret i en pressemeddelelse.

»Det er med stor sorg, at jeg i nat modtog melding om, at en af vores soldater er omkommet i forbindelse med et faldskærmsspring«.

»Mine tanker går til de efterladte, og vi vil nu rykke sammen og støtte de pårørende i denne svære tid«, siger chef for Specialoperationskommandoen, generalmajor Peter Boysen.

Hverken Jægerkorpset eller Frømandskorpset, der til sammen udgør de danske specialstyrker, har i nyere tid mistet soldater under den både hårde og risikable træning af elitesoldaterne.

Men 2. januar 2013 døde den første danske elitesoldat i kamp. Under en operation sammen med afghanske politistyrker ved Gerehsk i Helmand blev jægersoldaten Rene Brink Jakobsen ramt af en skjult sprængladning og dræbt. Målet for operationen var en af Talebans bombefabrikker i området.

De nærmere omstændigheder ved ulykken i USA er på nuværende tidspunkt ved at blive undersøgt, oplyser Forsvarets presseafdeling.

Forsvaret ønsker ikke at oplyse, hvor eller hvornår ulykken skete, eller fortælle nærmere om soldaten, der er omkommet.

Jægerkorpset har til opgave med kort varsel at blive sat ind i operationer, hvor konventionelle styrker ikke kan anvendes. Det gælder både i Danmark og internationalt.

Ritzau/pol